3.3.1. Texnologiya fanida fanlararo integratsiya. Amerika va Ozarbayjon STEAM markazlari tajribasini o‘rganish.

1. Texnologiya fanida fanlararo integratsiya
Fanlararo integratsiya zamonaviy ta’limda muhim yondashuv bo‘lib, bir nechta fanlarni birlashtirib, o‘quvchilarga turli ko‘nikmalarni yagona jarayonda rivojlantirish imkonini beradi. Texnologiya fani bunday yondashuv uchun ayniqsa samarali platforma bo‘lib, quyidagi asosiy jihatlarni o‘z ichiga oladi.  Texnologiya boshqa ko‘plab fanlar bilan uzviy bog‘liq bo‘lib, o‘quvchilarning har tomonlama rivojlanishini ta’minlaydi.
Matematika fani bilan integratsiya. Hisoblash algoritmlari, geometriya va o‘lchov asboblarini qo‘llash. Texnologiya fani va matematika fanining integratsiyasi zamonaviy ta'lim tizimida muhim ahamiyatga ega. Ushbu integratsiya talabalarda nazariy bilimlarni amaliyotga qo‘llash ko‘nikmalarini rivojlantirishga, ijodkorlik va muammolarni hal qilish qobiliyatini oshirishga xizmat qiladi. 
Integratsiyaning asosiy maqsadi – o‘quvchilarni XXI asr ko‘nikmalariga tayyorlash, matematika yordamida texnologiya sohasidagi real muammolarni hal qilishga o‘rgatish, o‘quvchilarda muhandislik tafakkurini shakllantirish, dasturlash va texnologiya vositalari orqali matematik modellashni o‘rgatish.
Integratsiyaning ahamiyati - ijtimoiy-iqtisodiy rivojlanish (matematika va texnologiya bo‘yicha ko‘nikmalar mehnat bozorida talabga ega bo‘lgan kasblar uchun muhim), ijodiy va tanqidiy fikrlashni rivojlantirish (o‘quvchilar texnologiya yordamida matematik masalalarni hal qilishda yangi yondashuvlarni ishlab chiqadi), hozirgi zamon texnologiyalariga moslashuv (sun’iy intellect va avtomatlashtirilgan tizimlarda matematika asosiy o‘rin tutadi).
Fizika fani bilan integratsiya. Mexanika, energiya va harakat qonunlarini tushunish. Texnologiya va fizika fanlarining integratsiyasi zamonaviy ta’limda fundamental bilimlarni amaliyotga qo‘llash, innovatsion tafakkurni rivojlantirish va texnologik yechimlarni ishlab chiqishga yo‘naltirilgan.
Integratsiyaning asosiy maqsadi - nazariy bilimlarni amaliyotga tatbiq etish, fizik qonuniyatlar asosida texnologik jarayonlarni tushunish va yaratish, o‘quvchilarni zamonaviy texnologiyalarning fizik asoslari bilan tanishtirish, muhandislik va innovatsion ko‘nikmalarni shakllantirish, o‘quvchilarga real hayotdagi muammolarni hal qilishda texnologiyalardan foydalanishni o‘rgatish, fizika asosidagi texnologik qurilmalarni loyihalash va ishlab chiqarishga yo‘naltirish, ko‘nikma va ijodkorlikni rivojlantirish, fizika va texnologiya fanlari yordamida yangi mahsulotlar yoki texnologiyalar ishlab chiqishni o‘rgatish.
Integratsiyaning amaliy ahamiyati - ilmiy asoslangan texnologiyalarni tushunish, energetika sohasidagi innovatsiyalar. Quyosh panellari va shamol turbinalarining ishlashini tushunish uchun optika, mexanika va termodinamika bilimlari talab qilinadi. Talabalar ushbu sohalarda energiya ishlab chiqarishni samaradorligini oshiruvchi texnologiyalarni yaratishi mumkin.
Fizika fani bilan integratsiyaning kelajakdagi ahamiyati - raqobatbardosh kadrlar tayyorlash, fizika va texnologiyani birlashtirib o‘qitish orqali talabalarni ilmiy-texnik va innovatsion sohalarda faoliyat yuritishga tayyorlash, texnologik innovatsiyalarni rivojlantirish, yangi avlod texnologiyalarini yaratish uchun zarur bo‘lgan fundamental bilimlarni talabalarga yetkazish, iqtisodiyotning strategik sohalarini rivojlantirish, fizik bilimlarga asoslangan energetika, avtomatika va sun’iy intellekt sohalarida kadrlar yetishtirish.
Informatika fani bilan integratsiya. Kodlash, dasturlash va raqamli tizimlarni o‘rganish. Texnologiya va informatika fanlarining integratsiyasi zamonaviy ta'limda o‘quvchilarning analitik, texnologik, va amaliy ko‘nikmalarini rivojlantirish uchun katta imkoniyatlar yaratadi. Ushbu fanlarning integratsiyasi texnologiyalarni ishlab chiqishda dasturlash, ma’lumotlarni boshqarish, va algoritmlarni qo‘llash orqali yangi yondashuvlarni rivojlantirishga xizmat qiladi.
Integratsiyaning asosiy maqsadi - amaliy bilim va ko‘nikmalarni oshirish, informatika fanidagi nazariyalarini texnologiya vositalari yordamida qo‘llashni o‘rgatish, o‘quvchilarni raqamli innovatsiyalarga tayyorlash, yaratilgan algoritmlarni texnologik loyihalarda amaliyotga tatbiq etish, raqamli texnologiyalarni rivojlantirishga hissa qo‘shish
Integratsiyaning Amaliy ahamiyati - ma’lumotlarni boshqarish va tahlil qilish.
Informatika yordamida katta hajmdagi ma’lumotlarni boshqarish texnologik tizimlarda qo‘llaniladi. Dasturlash asosidagi texnologiyalarni yaratish. Texnologiya qurilmalarining boshqaruvi dasturlash orqali amalga oshiriladi. Sun’iy intellekt va avtomatlashtirish. Integratsiyaning kelajakdagi ahamiyati - raqamli ko‘nikmalarni rivojlantirish, zamonaviy jamiyatda talab etiladigan raqamli savodxonlikni oshirish.
Innovatsion mahsulotlar yaratish, informatika va texnologiyaning birgalikdagi qo‘llanilishi orqali yangi texnologik yechimlar ishlab chiqish, raqobatbardosh mutaxassislar tayyorlash, o‘quvchilarni IT sohasida yetakchi bo‘lishga tayyorlash,  texnologik rivojlanishni tezlashtirish
Amaliy fanlar bilan integratsiya. Texnologiya va amaliy fanlarining integratsiyasi ijodkorlik va texnik imkoniyatlarni uyg‘unlashtirishga qaratilgan. Ushbu integratsiya san’at asarlarini yaratish, namoyish qilish va interaktiv ko‘rinishda taqdim etishda texnologiyadan foydalanish orqali talabalarning ijodkorlik va texnologik ko‘nikmalarini rivojlantirishni nazarda tutadi. Tabiiy fanlar bilan integratsiya: Biotexnologiya, ekologik innovatsiyalarni o‘rganish.
Integratsiyaning asosiy maqsadi - o‘quvchilarga amaliy fanlar ma’lumotlarini badiiy asarlarda ifodalash orqali mantiqiy va badiiy fikrlash ko‘nikmalarini oshirish, 
bilimlarni badiiy ijod bilan uyg‘unlashtirish, tasviriy san’at orqali amaliy fanlarning nazariy va amaliy jihatlarini yaxshiroq tushunishga yordam berish, estetik didni shakllantirish, amaliy bilimlarni badiiy estetikada qo‘llash orqali san’atga qiziqishni oshirish, amaliy va badiiy ko‘nikmalarni birlashtirish. 
Integratsiyaning kelajakdagi ahamiyati - amaliy fanlar va san’atni uyg‘unlashtirish orqali texnologik va badiiy rivojlanishga hissa qo‘shish, o‘quvchilarning turli fanlarda bilim va ko‘nikmalarini mustahkamlash orqali zamonaviy mehnat bozori
ga tayyorlash, ijodiy va texnik qobiliyatlarni uyg‘unlashtirish, o‘quvchilarda nazariy bilimlarni badiiy va amaliy jihatdan ifoda etish ko‘nikmalarini rivojlantirish.
Fanlararo yondashuvning afzalliklari. Ijodiy fikrlashni rivojlantiradi - O‘quvchilar bir vaqtning o‘zida bir nechta fanlarni uyg‘unlashtirish orqali yangi g‘oyalar ishlab chiqadilar. Amaliy ko‘nikmalarni mustahkamlaydi. Nazariy bilimlarni texnologik amaliyotda sinash imkonini beradi. Fanlararo yondashuv real muammolarni yechishda samarali vosita bo‘ladi. Fanlararo integratsiya texnologiya fanini zamonaviy va qiziqarli qilish bilan birga, o‘quvchilarni hayotiy muammolarni yechishga tayyorlaydi, ularning amaliy ko‘nikmalarini va ijodiy fikrlash qobiliyatlarini mustahkamlaydi. Fanlararo yondashuv (integratsiya) ta’lim va ilmiy faoliyatni rivojlantirishda keng imkoniyatlar yaratadi. Ushbu yondashuv bir nechta fanlar o‘rtasidagi aloqalarni o‘rganish, bilimlarni boyitish va amaliy ko‘nikmalarni shakllantirishni nazarda tutadi. Har xil fanlardan olingan bilimlarni birlashtirib, kengroq tushuncha va yondashuvlarni shakllantiradi. 
Turli fanlar ko‘lamida fikr yuritish ijodkorlikni oshiradi va muammolarni innovatsion yo‘llar bilan hal qilishga imkon beradi. Fanlarni integratsiya qilish orqali nazariy bilimlarni amaliyotga tadbiq etish osonlashadi. Fanlararo yondashuv jamoaviy ish va o‘zaro hamkorlikni talab qiladi, bu esa kommunikatsiya va ijtimoiy ko‘nikmalarni rivojlantiradi. Turli fanlar bilan bog‘liq mavzularni o‘rganish o‘quvchilarning motivatsiyasini oshiradi. O‘quvchilar amaliy vazifalarni samarali bajarishga o‘rganadi, bu esa ularni mehnat bozorida raqobatbardosh qiladi.
2.STEAM yondashuvi. Xorijiy tajribalar. Amerika va Ozarbayjon STEAM markazlari tajribasi. 
STEAM (Science, Technology, Engineering, Arts, Mathematics) yondashuvi ta’limda fanlararo integratsiyani ta’minlashga va o‘quvchilarni XXI asrda talab etiladigan ko‘nikmalar bilan qurollantirishga qaratilgan. Bu yondashuv fanlar, texnologiyalar, muhandislik, san’at va matematika o‘rtasidagi bog‘liqlikni amaliy ishlar va ijodiy loyihalar orqali o‘rgatishni ko‘zda tutadi. Quyida turli mamlakatlarning STEAM yondashuvida qo‘lga kiritgan tajribalari keltirilgan.
AQShda STEAM maktablari.  Maxsus STEAM dasturlari asosida ishlaydigan maktablar tarmog‘i faoliyat ko‘rsatadi.  Darslar real muammolarni hal qilishga qaratilgan loyihalar orqali o‘tkaziladi.  Boshlang‘ich sinflardan boshlab o‘quvchilar dasturlash va robototexnika bilan tanishtiriladi. O‘quvchilarda ijodkorlik va tanqidiy fikrlash ko‘nikmalari rivojlanadi. Texnologiya va muhandislik sohalariga qiziqish ortadi. AQShda STEAM (Science, Technology, Engineering, Arts, Mathematics) maktablari ta’lim tizimining ilg‘or yo‘nalishlaridan biri bo‘lib, o‘quvchilarga fanlararo bilimlarni amaliyot orqali o‘rgatishga va XXI asr talablariga mos ko‘nikmalarni shakllantirishga qaratilgan. Bu maktablar innovatsion ta’lim metodikalari va ilg‘or texnologiyalardan foydalangan holda o‘quvchilarning ijodkorlik, tanqidiy fikrlash va muammolarni hal qilish ko‘nikmalarini rivojlantirishni maqsad qilgan.
AQShdagi mashhur STEAM maktablari
1. High Tech High (Kaliforniya) - maktab loyihaviy ta’lim modelini joriy etgan.  Darslar o‘quvchilarni amaliy izlanishlarga jalb etuvchi loyihalar asosida olib boriladi. O‘quvchilar raqamli texnologiyalar, muhandislik va san’atni uyg‘unlashtiruvchi ishlanmalar yaratadi.
2. STEAM Academy (Teksas) - loyiha asosida o‘qitish va zamonaviy laboratoriyalarga ega bo‘lgan maktab. Dastur ishlab chiqish va robototexnika sohalariga qiziqish uyg‘otishga qaratilgan. Mahalliy kompaniyalar bilan hamkorlikda ishlanmalarga jalb qilish imkoniyati mavjud.
3. Boston Arts Academy (Massachusets) - STEAM yondashuvini san’at bilan uyg‘unlashtirgan maktab. O‘quvchilarga texnologiyalar yordamida ijodiy loyiha yaratish imkoniyatini beradi. San’at orqali texnologiya va muhandislik fanlariga qiziqishni oshiradi.
STEAM maktablarining o‘quvchilarga ta’siri. Ijodiy fikrlash: O‘quvchilarning innovatsion va ijodiy fikrlash ko‘nikmalari rivojlanadi. Amaliy bilimlar: STEAM yondashuvi amaliy ishlar orqali o‘quvchilarning real hayotdagi muammolarni hal qilish qobiliyatini oshiradi. Kelajak uchun tayyorgarlik: O‘quvchilar muhandislik, texnologiya va san’at sohalarida o‘ziga xos tajriba orttiradi, bu esa ularning mehnat bozorida raqobatbardosh bo‘lishiga yordam beradi. AQShning STEAM maktablari innovatsion ta’lim jarayonlarini tashkil qilishda dunyoda yetakchilik qilmoqda. Bu maktablarning tajribasi o‘quvchilarning shaxsiy qiziqishlarini rivojlantirish, kelajak kasblariga moslashish va fanlararo bilimlarni amalda qo‘llash imkonini yaratadi. O‘zbekiston ta’lim tizimida ham ushbu yondashuvni tatbiq etish milliy ta’lim islohotlari uchun katta istiqbollarni ochadi.
Ozarbayjon STEAM markazlari tajribasi.
Ozarbayjon STEAM markazlari — bu ta'lim tizimini zamonaviy texnologiyalar, fan, muhandislik, san'at va matematika (STEAM) sohalarini birlashtirgan innovatsion markazlardir. Ozarbayjonda STEAM markazlari o‘quvchilarga yuqori sifatli ta'lim berishga, ularni ilg'or texnologiyalar va ixtisoslashgan fan sohalariga tayyorlashga qaratilgan. Bu markazlar, ayniqsa, ilm-fan va texnologiya sohalarida keng qamrovli bilimlar va ko‘nikmalarni o‘zlashtirishda yordam beradi.
Ozarbayjonning STEAM markazlari tajribasi quyidagi asosiy jihatlarga e'tibor qaratadi:
1. Ilmiy va texnologik ta'limni rivojlantirish: STEAM markazlari o‘quvchilarga zamonaviy texnologiyalar va fan sohalari bo‘yicha chuqur bilim olish imkonini beradi. Bu markazlarda darslar, laboratoriya ishlari va amaliy mashg'ulotlar orqali o‘quvchilarga ilmiy tajriba va amaliy ko‘nikmalar taqdim etiladi.
2. Innovatsion pedagogika usullari: Ozarbayjonda STEAM markazlari ta'lim jarayonini interfaol va amaliy usullar bilan olib boradi. Bu o‘quvchilarning ijodkorligini, tanqidiy fikrlashni rivojlantirishga yordam beradi.
3. O‘quvchilarning ijodkorligini oshirish: STEAM markazlari o‘quvchilarga nafaqat ilmiy bilimlar, balki san'at va dizayn sohalarini o‘rganishga ham imkon yaratadi. Bu, o‘z navbatida, o‘quvchilarning ijodiy fikrlashini va muammolarni hal qilishdagi yondashuvlarini kuchaytiradi.
4. Mahalliy va xalqaro hamkorlik: STEAM markazlari Ozarbayjonning ta'lim tizimining xalqaro miqyosda rivojlanishiga yordam beradi. Bu markazlar xalqaro hamkorlik va grantlar orqali ta'lim resurslarini oshirishga va o‘quvchilarni dunyo miqyosidagi bilim va texnologiyalar bilan tanishtirishga xizmat qiladi.
5. O‘qituvchilarni tayyorlash: Ozarbayjon STEAM markazlari o‘qituvchilarni ham yangi pedagogik texnologiyalar va metodikalarga mos ravishda o‘qitish uchun treninglar o‘tkazadi. Bu o‘qituvchilarga yangi texnologiyalarni dars jarayoniga integratsiya qilishda yordam beradi.
Ozarbayjon STEAM markazlarining tajribasi boshqa mamlakatlarda o‘xshash markazlar yaratishda ham ilhomlantiruvchi bo‘lishi mumkin.

3. Finlandiya, Janubiy Koreya, Singapur mamlakatlarida STEAM ta’limi
Finlyandiyada STEAM maktablari. STEAM loyihalari an’anaviy fanlar chegaralaridan chiqib, mavzulararo yondashuvni ta’minlaydi. Maktablarda “fablab” va texnologiya markazlari tashkil etilgan bo‘lib, ular orqali o‘quvchilar yangi texnologiyalarni o‘zlashtiradi. O‘quvchilar ilmiy va texnologik loyihalarni ishlab chiqish uchun mahalliy sanoat korxonalari bilan hamkorlik qiladi. Shu sababli Finlandiya PISA reytinglarida yuqori natijalarga erishgan. Fan va texnologiya sohalarida kadrlar tayyorlashning yuqori darajasiga yetgan mamlakat sifatida tan olingan. Finlyandiya dunyo bo‘ylab ta’lim sohasida innovatsion yondashuvlari bilan tanilgan, va STEAM (Science, Technology, Engineering, Arts, Mathematics) yondashuvi bu tizimning ajralmas qismi hisoblanadi. Ushbu yondashuv orqali o‘quvchilarni tanqidiy va ijodiy fikrlash, hamda real hayotdagi muammolarni hal qilish ko‘nikmalari bilan qurollantirish maqsad qilingan. 
Mashhur STEAM maktablari Finlyandiyada
1. Aalto University Junior STEAM Program - aalto universiteti maktablar uchun maxsus STEAM dasturini taklif qiladi. O‘quvchilar muhandislik va texnologiya sohasidagi tadqiqotlarda ishtirok etadi. Universitetning texnologik laboratoriyalaridan foydalanish imkoniyati mavjud.
2. Helsinki STEAM School Network - Helsinki shahridagi maktablar STEAM ta’limiga alohida e’tibor qaratadi. STEAM loyihalari shaharni barqaror rivojlantirishga yo‘naltirilgan. Shahar boshqaruvi va ta’lim vazirligi bilan hamkorlikda loyihalar amalga oshiriladi.
3. LUMA Center Finland - Finlyandiyaning yetakchi STEAM markazlaridan biri bo‘lib, maktablar uchun o‘quv resurslari va laboratoriya jihozlari bilan ta’minlaydi. O‘quvchilar ilmiy tajribalar, texnologik loyihalar va san’at orqali o‘z bilimlarini mustahkamlash imkoniyatiga ega.
STEAM ta’limi tufayli o‘quvchilar qiyin muammolarni hal qilish uchun tanqidiy va ijodiy yondashuvni qo‘llaydi. O‘quvchilar ilmiy va texnologik loyihalarda ishtirok etib, kelajakdagi kasb-hunarlarga tayyorlanadi. Maktab o‘quvchilari orasida yangi texnologiyalar va barqaror rivojlanishga oid loyihalar ishlab chiqiladi. Finlyandiyada STEAM maktablari ta’limda innovatsiyalarni joriy qilish va amaliy bilimlarni kengaytirish bo‘yicha muvaffaqiyatli tajribaga ega. Ushbu tizim orqali o‘quvchilar zamonaviy texnologiyalar, san’at va ilm-fan uyg‘unligida yangi yutuqlarni qo‘lga kiritadi. Bu model boshqa mamlakatlar, jumladan O‘zbekiston uchun ham ilhom manbai bo‘lishi mumkin.
Janubiy Koreyada STEAM maktablari. STEAM yondashuvi raqamli ta’lim platformalari bilan uyg‘unlashgan. Milliy STEAM olimpiadalari va texnologik loyihalar tanlovlari muntazam o‘tkaziladi. STEAM dasturlarida umumiy o‘rta va oliy ta’lim muassasalari birgalikda faol ishtirok etadi. O‘quvchilar texnologiyaga oid global tanlovlarda yetakchi o‘rinlarni egallaydi. Fan va muhandislik sohalariga bo‘lgan qiziqish kuchayadi. Janubiy Koreya ta’lim tizimida STEAM (Science, Technology, Engineering, Arts, Mathematics) yondashuvi yuqori ustuvorlikka ega. Ushbu model o‘quvchilarning tanqidiy va ijodiy fikrlash qobiliyatlarini rivojlantirishga, shuningdek, global iqtisodiy va texnologik o‘zgarishlarga moslashishga yo‘naltirilgan. Janubiy Koreya hukumati STEAM ta’limini rivojlantirish orqali yangi avlodni texnologik bilim va innovatsion qobiliyatlar bilan ta’minlashga intilmoqda.
Mashhur STEAM maktablari va dasturlari Janubiy Koreyada
1. Korea Science Academy (KSA) - ushbu akademiya STEAM ta’limi bo‘yicha yetakchi hisoblanadi. O‘quvchilar ilmiy izlanishlar, texnologik ishlanmalar va loyihalarda ishtirok etadi. KSA ko‘plab xalqaro STEAM musobaqalarida muvaffaqiyatli ishtirok etmoqda.
2. Seoul Science High School for Gifted Students - bu maktab yuqori darajadagi o‘quvchilar uchun maxsus mo‘ljallangan. STEAM loyihalari orqali o‘quvchilarning ilmiy va texnik salohiyatini rivojlantirishga e’tibor qaratadi.
3. Coding and Robotics Camps - Janubiy Koreyada maktabdan tashqari kodlash va robototexnika lagerlari keng tarqalgan. O‘quvchilar ushbu lagerlarda o‘z bilimlarini kengaytiradi va real texnologik loyihalar ustida ishlaydi.
Janubiy Koreyada STEAM maktablari ta’limning yangi qirralarini ochib bermoqda. Ushbu tizim yordamida o‘quvchilar nafaqat nazariy bilimlarni egallaydi, balki real muammolarni hal qilish ko‘nikmalarini rivojlantiradi. Bu model O‘zbekiston va boshqa mamlakatlar uchun ham STEAM ta’limini rivojlantirishda foydali tajriba bo‘lishi mumkin.
Singapurda STEAM maktablari. Har bir maktab STEAM markazi bilan ta’minlangan. O‘quv jarayonida sun’iy intellekt va boshqa zamonaviy texnologiyalar qo‘llaniladi. Darslarda o‘quvchilar real muammolarni ilmiy asosda hal qilish bo‘yicha ishlaydi. Natijada o‘quvchilarning tanqidiy va ijodiy fikrlash ko‘nikmalari kuchli rivojlangan. Fanlararo bilimlarni amalda qo‘llash ko‘nikmasi shakllangan. Singapur ta’lim tizimi o‘zining yuqori samaradorligi va xalqaro reytinglarda yetakchi o‘rinda ekanligi bilan mashhur. STEAM (Science, Technology, Engineering, Arts, Mathematics) yondashuvi bu muvaffaqiyatning ajralmas qismi bo‘lib, Singapur o‘quvchilarni kelajakdagi texnologik va ijodiy iqtisodiyotga tayyorlashda katta e’tibor qaratadi.
STEAM maktablari va markazlari Singapurda
1. Singapore Science Centre - Singapur Fan Markazi maktab o‘quvchilari uchun STEAM bo‘yicha keng ko‘lamli tadbirlar va resurslarni taqdim etadi. Laboratoriya tajribalari, virtual haqiqat (VR) texnologiyalari va robototexnika mashg‘ulotlari orqali amaliy ta’limni rivojlantiradi. 
2. School of Science and Technology (SST) - SST Singapurdagi yetakchi STEAM maktablaridan biri hisoblanadi. O‘quvchilarga real muammolarni texnologiyalar va fan orqali hal qilishga yo‘naltirilgan ta’lim beriladi. Loyiha asosidagi o‘qitish usuli keng qo‘llaniladi.
3. National Junior College (NJC) - NJC o‘zining STEAM dasturlari bilan mashhur. Maktabda o‘quvchilar ilmiy loyihalar va xalqaro tadqiqotlarda ishtirok etadi. STEAM laboratoriyalari va texnologik jihozlar bilan ta’minlangan.
Singapur o‘quvchilari texnologik taraqqiyotga tez moslashadi va global texnologik raqobatbardoshlikka ega. STEAM ta’limi orqali o‘quvchilar ijodkorlik va tanqidiy fikrlash qobiliyatlarini rivojlantiradi. O‘quvchilarni kelajakdagi yuqori texnologik kasblar uchun ham tayyorlaydi. Singapurda STEAM maktablari o‘quvchilarni zamonaviy texnologiyalar, ilm-fan va san’at uyg‘unligida ta’lim olishga undaydi. Ushbu model o‘quvchilarni nafaqat texnik bilimlar bilan qurollantiradi, balki global muammolarni hal qilishda liderlik qobiliyatlarini rivojlantiradi. Bu yondashuv boshqa mamlakatlar uchun ham ta’limni rivojlantirishda yaxshi tajriba bo‘lishi mumkin.
Yevropa Ittifoqi mamlakatlari. STEAM dasturlari va loyihalarida Yevropa Ittifoqi tomonidan moliyalashtiriladigan xalqaro STEAM dasturlari mavjud. Maktablarda san’at va texnologiyani uyg‘unlashtirishga katta e’tibor beriladi. STEAM ta’limi orqali o‘quvchilarning kelajak mehnat bozoridagi talablarni qondirish ko‘nikmalari rivojlantiriladi. Natijada innovatsion texnologiyalarga oid yangi kadrlar yetishtirilmoqda. O‘quvchilarning ilmiy izlanishlarga bo‘lgan qiziqishi ortadi.
STEAM yondashuvi dunyoning rivojlangan davlatlarida o‘quvchilarning ilmiy va ijodiy salohiyatini rivojlantirishda muhim rol o‘ynamoqda. O‘zbekistonning zamonaviy ta’lim islohotlari doirasida ushbu yondashuvni mahalliy ehtiyojlarga moslashtirib joriy qilish orqali xalqaro ta’lim standartlariga yaqinlashish imkoniyati mavjud. Bu yondashuv kelajak uchun innovator va mutaxassis kadrlarni tayyorlashda asosiy vosita bo‘lib xizmat qilishi mumkin

4.Texnologiya fanida STEAM yondashuvi
Texnologiya fanida STEAM (Science, Technology, Engineering, Arts, Mathematics) yondashuvi ta’limni yanada amaliy, innovatsion va ko‘p fanli qilib rivojlantirishga qaratilgan. Ushbu yondashuv texnologiya o‘quvchilarni nafaqat texnik ko‘nikmalar bilan ta’minlash, balki ijodiy va tanqidiy fikrlashni rivojlantirishga undaydi. 
Texnologiya STEAM yondashuvining asosiy elementidir, chunki u boshqa fanlar bilan bog‘lanishni ta’minlaydi. Masalan, dasturlash orqali matematika muammolarini hal qilish yoki muhandislik loyihalari uchun kompyuter dasturlarini ishlab chiqish. Texnologiya fanlari boshqa STEAM komponentlari bilan uyg‘unlashib, real hayotdagi muammolarni hal qilishga yo‘naltirilgan. Masalan, robototexnika loyiha sifatida muhandislik (mexanizmlar), matematika (hisob-kitoblar) va san’at (dizayn) fanlarini birlashtiradi. Texnologiya darslari loyihalar orqali o‘quvchilarning texnik ko‘nikmalarini rivojlantiradi. Misol: Mobil ilovalar yaratish, aqlli qurilmalar dizayn qilish yoki energiya samaradorligi bo‘yicha qurilmalar ishlab chiqish.
O‘quvchilarga yangi texnologik g‘oyalarni sinab ko‘rish va ularni real hayotda qo‘llash imkoniyati beriladi. Masalan, aqlli shahar (smart city) tizimlari yoki ekologik toza texnologiyalar ishlab chiqish. O‘quvchilar texnologiya vositalaridan foydalangan holda dizayn va ishlab chiqarish jarayonlarini boshqarishni o‘rganadi. STEAM orqali texnologiya fani o‘quvchilarga raqamli dunyoda kerakli bo‘lgan asosiy texnik ko‘nikmalarni beradi. Texnologiyani san’at bilan integratsiya qilish o‘quvchilarning ijodiy va estetika qobiliyatlarini oshiradi. STEAM orqali texnologiya fanini o‘rganish o‘quvchilarga kelajakdagi texnologik kasblar uchun poydevor yaratadi. 
Texnologiya fanida STEAM yondashuvi nafaqat texnik bilimlarni o‘rgatadi, balki o‘quvchilarning ijodiy fikrlash, muammolarni hal qilish va global muammolarni hal qilishga qaratilgan ko‘nikmalarini rivojlantiradi. Bu yondashuv zamonaviy jamiyatda texnologiyaning roli va ahamiyatini oshirish uchun zarur bo‘lib, ta’lim tizimida innovatsion yondashuvlarni rivojlantirishga xizmat qiladi.
Mustahkamlash uchun savollar. 
 1. Texnologiya va matematika o‘rtasidagi bog‘liqlikni inobatga olgan holda, zamonaviy sun’iy intellekt tizimlarida matematik modellarning ahamiyatini tahlil qiling. Bu tizimlarni rivojlantirish uchun qaysi matematik tushunchalar eng muhim hisoblanadi?  
2. Fizika fanining mexanika va energiya qonuniyatlarini texnologik innovatsiyalarni yaratishda qo‘llash imkoniyatlarini ko‘rib chiqing. Quyosh energiyasi yoki shamol turbinalarini takomillashtirish uchun qanday texnologik va fizik bilimlar talab etiladi?  
3. Informatika va texnologiya fanlarining integratsiyasini hisobga olgan holda, zamonaviy raqamli tizimlarda dasturlash tillarining roli qanday? Ushbu jarayonda algoritmlar samaradorligini oshirish uchun qanday yondashuvlardan foydalanish mumkin?  

